khistorydata/jeongjo-sjw-relations huggingface dataset:
정조 7년
戶曹判書徐有隣疏曰。伏以。嗚呼。殿下之心。卽上天之心也。災祥休咎。惟心所召。責己之敎纔下。潤物之雨隨至。方寸之得。此其驗矣。何殿下屬之懸空。而只就事爲上說去耶。伏惟我殿下。以聰明睿智之姿。承朝宗艱大之業。七載光御。一念勤孜。神明若臨於對越。寅畏罔弛於燕閒。發政施仁。泛應曲當。雖以節用愛民兩件事言之。臣待罪度支。兼管籌司。一財之用。一令之出。臣必先知。所御殿宇。未盈數架。簷短曦赫。帷簾不設。堗改烟薰。壁塗仍舊。推玆以往。隨處昭儉。凡係內入之需。除非殿宮慶喜之資。曾無布帛尺寸之費。簿書所載。可按而視。則殿下之於節用。可謂至矣。係關民事。不遑錦玉。洗盡積年之逋負。惠及一戶之燒漂。無遠無邇。無小無大。興利除害。足食裕産。時當歉荒。視若焚溺。錢貂斯頒。糴稅竝免。蔀屋不隔於細氈。恩綸每下於曉漏。自秋徂春。十宵九徹。竟使畿湖嶺百萬生靈。返溝壑而奠袵席。殿下之於愛民。可謂切矣。然而財用無蓄儲之美。民生有困悴之歎。天心不豫。旱魃斯虐。三道告災。群生就涸。苟究厥咎。豈無所自。臣愚死罪。竊以爲殿下萬化之源。未盡澄淸而然也。天下之事。雖千頭萬緖。而人主一心。挈其裘領。心苟正矣。治亦從之。然而正心之道。全在講學。所貴乎講學者。以其開發其精神。涵養其志氣。不迷於義利之分。不惑於公私之幾。有以復此心之全體。應事物之萬變者也。臣竊覸我殿下好學之誠。卓冠百王。智周乎性命之原。力踐乎眞實之域。宜其表裏相應。本末兼擧。而及乎施措之際。未免姑息之歸。循塗守轍。踵前襲舊。萬機應酬。不離文簿之瑣細。庶務裁決。輒在格例之陳常。事多牽架。計非經遠。行檢。士夫之大節而不思所以張之。名分。堂陛之大關而不思所以整之。懲討之不嚴而綱紀弛。敎導之或忽而習俗渝。表貴之服。遍滿閭巷。封墨之風。肆行州縣。而未聞有大振作大警動之擧。建極之治。未能從欲。則朝著之寅恭。何由責也。來諫之量。未能克恢。則群工之含默。無足怪也。凡此數者。弊不虛生。執流溯源。何莫非聖學未臻極處。政謨未得要道者乎。儻我殿下穆然反省。驗其獨得。則日躋之敬。果如成湯乎。時敏之效。果如高宗乎。緝熙之工。果如文王乎。講官未足有補而三晝之接不頻。言者未必槪聽而四門之闢不廣。雖以我殿下天縱之聖。不能無寒曝之慮。本源之地。差欠於十分昭曠。則沴災之來。固宜乎兩歲頻仍。此理昭著。有不可誣。伏願我殿下。更進竿步。益務實心。使體用無少間斷。工夫無少欠缺。大本旣立。衆目俱張。節財用則必懋塞源之道。恤民隱則必講固本之策。庶績咸凝。萬理昭融。則自可以回災爲祥。轉危爲安。其濛之零雨周洽。方焦之嘉穀頓蘇。太平萬歲。從玆伊始。此臣所以眷眷於典學之要。治心之工。而爲殿下誦之者也。語涉陳腐。誠出芹曝。惟聖明垂察焉。答曰。省疏具悉。典學一事。實爲目下要道。另欲體念矣。
정조 7년
掌令李運彬疏曰。伏以。臣以疎迂譾劣。日昨敢隨臺閣之後。入參賓對之末。竊伏見我殿下勤勤懇懇之綸音。可以透金石而孚豚魚。如渴之誠。溢于辭表。凡有血氣之類。孰不欲仰首伸眉。罄竭所蘊。少答天意者乎。如臣庸愚淺識。亦不可無一言而止。蓋天下古今之治亂。在於天理人欲之消長。而天理人欲之消長。在人君一心上公私。臣今取此以爲言。則殿下已察之熟矣。先儒亦言之詳矣。欲捨此以爲言。則自古天下國家。未有外此而爲治者。臣不敢廣引前言。略陳聖敎中數條及一二見聞焉。昔宋臣朱熹之言。曰嘗病獻言者不惟天下國家之大體。而毛擧細故以爲忠。聽言者不察天下國家之至計。而抉摘隱伏以。爲明。孟子曰。人不足與適也。政不足與間也。臣請遺其細故些瘼。而獨以天理人慾之辨。爲殿下陳之。見今人慾肆。天理滅。國之元氣將屬於士乎。古之士者。皆明德飭行。仰事國家。下治民庶。國以之治。民以之安。今之士大夫。無經術之學。雅飭之行。天理不明。人慾肆行。無禮讓之俗而有貪饕之風。其可爲國之元氣乎。以至於儉約之俗日壞。奢汰之風漸熾。上無齊相之狐裘。下有漢民之錦繡。衣服。所以表貴賤。而僭衣濫服。莫知上下之分。飮食。所以供飢渴。而珍羞妙饌。競爲靡費之資。尾閭難支。谿壑莫充。一轉而爲守宰之貪墨。再轉而爲豪富之驕橫。民何以不困。天何以不厭。古語云。奢侈之害。甚於災年。臣竊以爲此弊先祛而後。民俗可化。民俗可化而後。天心庶回。君依於國。國依於民。民不安矣。國可治乎。臣新自嶺郵而返矣。所經郡邑之壞弊。驛路之凋殘。雖爲通同之患。而黃山爲驛。倭邊重地。其所關係。非他驛比。而十室九空。馬病卒痛。將至傳命絶站之境。有識寒心。誠非細慮。此由於各項位畓之太半爲富豪之潛買。及至歲久。作爲己物。噫。彼驛民。役煩賦重。馬不卸銜。人不息肩。秋無擔石之儲。日有驅迫之威。馬斃卒逃。在所難免。臣請行會道臣邑宰。隨案釐正。盡數推給。嚴立章程。以別公私。然後公馬可得以就食。殘驛可得以向蘇。噫。民之㷀獨。王政所先。而今之㷀獨。人皆易之。士夫之㷀獨。庶民凌之。庶民之㷀獨。奴隷賤之。加之以侮辱。重之以侵漁。無告之民。幽冤之心。抱而莫伸。訴而莫暴。內自京司。外至州邑。不知其幾許冤枉。減天和召人災也。記曰。人者。天地之心也。譬之一人之身。心安則身安。身安則血氣順軌。今夫天人一體。人不安則天不安。天不安。故風雨不能以時。此古人所謂和氣致祥。乖氣致異者也。天人一理。其應捷於影響。其可忽諸。人主以大公至正之心。恭己於上。辨賢否而定上下之分。核功罪而公賞罰之施。則人知爲善之可慕。爲惡之可羞。風俗日淳。紀綱以振。禮義之風。廉恥之俗可丕變矣。今旱旣太甚。彌月爲災者。此莫非仁愛之天。眷顧我聖上也。警告我聖上也。我殿下如商宗周宣之因災修德。善其俗安其民。則天地和風雨時。太平可致。嗚呼。我聖上好生之德。洽于民心。而刑政之大失其當者。元惡大憝之偃息自如也。國人皆曰可殺。而尙逭王章。神人共所齎憤。而猶免大戮。所以斁人理致天災之一大頭䐉也。臣謂亟允三司之請。夬施一切之法。以爲弭災順天之方。則感應靡忒。災殄旋消。滂沱之澤。不日且至矣。今日聖旨。臣知其出於我聖上至誠惻怛之誠。而非循例應文之具矣。以是心行是政。何憂不治。自古人君。豈不欲治乎。亦豈有私心哉。治日常少者。每安於承順而不樂逆耳。此古昔賢輔之每眷眷於時君者也。伏願我殿下。勉强學問。聖敬日躋。天理流行。人慾淨盡。則身可修而國可治矣。自古致治之君。未嘗無名臣碩輔爲之左右。以九經章尊賢爲先。而爲修身之本。可以見矣。古之用人。各當其才。或有銓衡之才。或有方伯之才。剸理者使之治簿。文華者使之掌試。今則不然。一通淸要。無論賢愚。歷試華腴。視以儻來。安得免隨事僨敗。貽弊朝廷也。語者曰。世無其人。是誣一世也。孔子曰。十室之邑。必有忠信。以都城五部之衆。八路士林之多。豈無篤學佐王之材。在上之人。求之不能以誠。而備數而已。惟彼囂囂自樂於畎畝之間者。豈肯幡然而起乎。我聖上側席之誠。眞實無僞。爲宰輔銓長之任者。體而行之。則賢者可致矣。君推誠以任下。臣盡誠以事君。上下之志相通。乃所謂朝廷之泰也。上下之志相通。導之使言。則言路漸開。嘉謨崇論。日陳於前矣。以致野無遺賢。嘉言罔伏。則災可弭矣。國可治矣。臣於治疏將上之際。卽伏見諫長之疏斥。臣之溺職之失。於是著矣。雖伏蒙只推之恩命。更何敢自處以臺臣乎。伏乞聖慈。俯賜諒察。亟削臣職。以存臺體。仍治臣罪。以肅朝綱。千萬幸甚。省疏具悉。嶺南驛弊事。下廟堂稟處。外此諸條。竝當留意。爾其勿辭察職。
정조 7년
執義沈基泰疏曰。伏以。臣於日昨。伏見綸音下者。責躬之敎。求言之旨。藹然於十行之間。惻怛懇摯。有足以孚格皇穹。感召靈應。而經宵雲漢。果得甘霈。天人不遠。桴鼓斯捷。誠不勝欽仰攢祝而已。噫。殿下臨御七年。勵精圖理。靡所不屆。以言乎政令。則動法祖宗。以言乎典章。則必遵先聖。庶幾時和歲豐。財阜民殷。而夫何亢旱之災。連歲冞極。已困之民生。將至顚連。已罄之國計。無以接濟。寧不遑急哀痛也哉。預講拯救之方。少抒宵旰之憂。卽有司在焉。臣不必覶縷。而第伏念目下當務之急。孰有大於恢張言路也。合辭中諸賊。無非元惡大憝。而前後諸臣之齊聲爭執者。今幾年矣。徒作故紙。尙靳允從。由是而王章益墜。隄防漸壞。使人心世道。駸駸然至於莫可收拾。將不知何樣禍機潛滋於何處。思之及此。寧不凜然。殿下之設置三司。導之使言者。將欲懲亂逆而明國是也。顧今史牒所無之凶賊妖孽。疊出層生。而殿下偏推好生之德。不念五用之義。罔赦之凶逆。移置鄕舍。必誅之巨魁。得保首領。神人之憤怒益激。朝廷之刑政大乖。此等第一義理。莫伸於言責之地。則今日之居臺閣者。孰肯捨此。而發他一言。論他一事也哉。言路之杜閉如此。則無怪乎紀綱之不振。而廉恥之不張也。名分之紊亂。而僭侈之踰濫也。殿下若欲勵一世。莫如開言路。如欲開言路。必先兪允合辭之請焉。今日之可言者。不止於此。而臣獨眷眷於嚴懲討一事者。誠以國家之大刑政。不可不張。今日之大義理。不可不明故耳。嗚呼。使此等凶逆。尙今假貸。不施當律者。無非臣等不誠之罪。而亦不能無憾於天地之大也。伏願殿下。更加三思。夬賜一兪。以之恢聖聰而開言路。服人心而弭天災焉。月前常參時。臣猥登筵席。旣未能隨事殫論。仰副好問之盛意。孤負之罪。尙切自訟。果然諫長之疏出而斥之以不言。勘之以譴責。臣滿心慙恧。無地自容。身據臺地。旣遭人言。決不可自壞廉防。抗顔復進。昨於召牌之下。冒犯違傲。聖度天大。縱靳倒勘。在臣自處之道。豈可蹲冒於臺次乎。賓對有命。庚牌儼臨。而承膺無路。敢於應旨之章。猥陳訟愆之忱。伏乞聖明。俯垂諒察。亟遞臣職。以重臺選。仍治臣罪。以警具僚。千萬幸甚。省疏具悉。所陳言則是矣。爾其勿辭察職。
정조 7년
刑曹參判朴祐源疏曰。伏以。天人一理。孚感如響。十行之綸音纔頒。四野之甘霈旋霔。聖德允符於六責。靈應慰滿於三農。田夫慶於畒。卿士忭于朝。莫不曰是雨也。我聖上方寸之得。而惟聖上。不以爲有。修省之念。愈益懇摯。求助之意。去而彌切。凡諸應旨之章。無或中止之意。申申降諭。猗歟盛矣。臣雖愚昧。無所知覺。而適忝邇班。幸際晠會。其敢嘿無一言。以對揚休命乎。噫。試以綸音中數事言之。紀綱之不振。風俗之未敦。僭侈貪墨之成習。孰非今日召災之端。而苟究厥由。此皆群下之罪。其所矯捄之方。惟在轉移間事。而若臣之所大憂者。卽刑政之失當也。嗚呼。懲討不嚴。義理愈晦。元惡大憝。尙多覆載之假息。故紙謄傳。徒作臺閣之空言。以至於隄防漸壞。兇徒覬覦。一部明義。將至無地可讀。擧國之輿情。鬱而不洩。自我之天心。亦豈底豫。伏願廓揮乾斷。夬掃群兇。下副群情。上答天意焉。噫。目今備荒之策。自有廟議之商度。臣不必覶縷。而臣於湖南民弊。有未及登聞者。敢此附陳焉。湖南所在備局句管軍作米中二萬四千石。自戶曹。曾有請得。年年添載。次次輸納者。已爲一萬六千石。而見今餘在。只爲八千石矣。大抵沿邑軍米漸就耗縮。嗣後上送。實無其路。且其輸送之時。以捧還之米。分給民間。改舂以納。其補縮之資。出浦之費。皆是出自小民。無異白徵。其所爲弊。便成積痼。況今亢旱。湖南最甚。儲穀之道。不可不念。餘在之數。亦爲無多。自明年爲始。本道軍米上納一款。特命停寢。實合事宜。而湖南如此。他道可推。凡於被災之道。戶曹納軍米。明年則姑令停退之意。預爲知委。則庶可爲一分便民之道矣。夫國家經用。專靠於湖南稅穀。當此廣儲蓄之日。漕運一節。尤當另飭。近年以來。臭載之患相續。尾閭之泄多門。而其中都監船載運。最爲痼弊。蓋自訓局。每當歲初。發發關該道。擇其船價最優處十餘邑。使之裝載於本營船。則各邑無敢違越。雖有他船。不得裝發。必待此船之來泊。而所謂此船。或中間行商。或新造船隻。每於五六月之後。始爲來到稅邑。則以遲待之故。輒有晩時裝發之歎。船漢則以非渠之船。每有中路故敗之患。莫重稅米。徒歸糜費。自明年爲始。都監船勿爲定送。使各其邑。預募他船。早卽裝發。則從前弊端。庶可少捄。伏願將此數條。下廟堂稟處焉。嗚呼。宋臣朱子。以賑餘之民。比病後之人。備論少愈之戒。俾盡若保之策。今日之事。實類於是。目下急務。誠宜另飭道臣守宰。察其疾苦。輕其徭役。實心撫摩。多方區劃。則此實病餘調元之良劑也。夫以昨年之大歉。幸無一民之捐瘠者。莫非我殿下懷保之澤也。惟願殿下。常存此心。民生雖躋於蘇息而無忘賙飢之時。年事雖至於豐登而恒若憫旱之日。則虞廷之阜財。周家之屢豐。由是而可致。惟殿下。懋哉懋哉。答曰。省疏具悉。首陳事。言固是矣。軍作半停納事。都監船勿送事。竝送廟堂。後日次對時稟處。
정조 7년
左參贊金華鎭疏曰。伏以。中庚已過。一旱彌甚。今春之賑事纔畢。嗣歲之荒憂方棘。廈氈靡安。圭璧遍擧。臣於日昨前席。仰瞻玉色之焦慮。益切下情之悶迫。而又伏見絲綸之書下者。怵焉責躬之誠。藹然求助之意。言言惻怛。字字懇摯。至有御膳特減之命。殷湯之六責。宋景之三言。何以加此。果然昨日之雨。雖未周洽。亦能霑潤。方寸之得。孰不感歎。此後雨暘。一向調順。已播禾黍。若皆登熟。則西成尙遠。何至大無。而有備無患。治國之要道。移民移栗。賙飢之先務。姑觀秋後穡事之得失。且量諸道穀簿之多寡。自當有朝家之隨便措劃。臣不必別爲論列。而至若生穀之道。左右思量。終未有善策。惟是均廳所捧結錢與漁鹽等稅錢。摠計被災三道一年常納數。不下二十餘萬緡。見今該廳遺在。旣有剩餘。雖非此道稅入。凡係給代。足可支用。今年三道稅錢。竝爲劃付於各其道臣。使之從長留穀。則此與他科外經費之就此着手者有異。該廳似無持難之慮。而設或以有違事目爲拘。關西餉穀。本自有裕。該廳換貿。亦有已例。今若移劃其代。會錄該廳糶糴取耗。則在該廳。旣無所失。在三道。庶可營賑。兩便之政。無過於此。惟在廟堂之預先熟講。伏願下詢而裁處焉。臣雖伏承有懷必陳之敎。知識短拙。無以仰塞明命。誠不勝慙悚之忱。臣無任屛營祈懇之至。答曰。省疏具悉。所陳三道結錢魚稅事。卿言認出益下之政。下廟堂。今日次對時稟處。
정조 7년
校理鄭在信疏曰。伏以。臣八耋老母。素患沈痼之病。此當盛暑。近益添谻。始以感冒之疾。繼有泄痢之症。飮啖廢却。氣息凜綴。臣無他兄弟。扶護乏人。急足纔來。促臣歸省。臣自聞此報。心神飛越。按注不得。玆敢短章哀籲。徑尋鄕路。伏乞聖慈。哀之憐之。亟遞臣所帶之職。仍治臣擅行之罪。以肅朝綱。千萬幸甚。臣無任屛營祈懇之至。答曰。省疏具悉。爾其勿辭。救護母病。
정조 7년
副司直徐有大疏曰。伏以。臣猥以韎韋之賤。濫叨拔擢之恩。備數籌司。獲登前席。伏覩我殿下憫旱憧憧。求助諄諄。勤殷后六事之責。減堯眉八彩之和。凡厥臣僚。孰不欲備陳獻芹之忱。仰副採蕘之意。而如臣武夫。實無知識。伏況移粟之政。救荒之議。廟堂之臣。今方講究。臣何敢容喙於其間。而第有一二事耿耿于中者。一則黃口白骨之弊也。二則統營凋殘之弊也。噫。人生之至冤。豈有如黃口白骨者乎。死已多年。尙編軍伍。生未踰月。便入疤定。從以收布。曾不許頉。物故之狀無憑。而隣族傾産。抱持之訴不入。而父母頓足。甚至於孫兼祖役。女當男丁。假稱六十而問其人則骨已朽矣。必曰十五而問其兒。則髮未燥矣。卽此一事。有足以上干天和也。朝家之前後申飭。非止一再。而軍額旣多。謀避亦衆。營鎭州縣之間。安知無此弊乎。伏願殿下。特降明命。嚴立科條。如有犯者。繩以重律。則非但除生民之痼弊。導天地之和氣而已。亦足以壯軍容而備緩急矣。夫統營者。禦倭之大關防也。城池之壯。舟楫之盛。魚鹽之利。錢穀之饒。甲於諸閫。以之而守可以遏敵。以之而戰可以取勝。軍校豪健。人民富强。實有金湯之固矣。一自均役以後。轉益凋殘。穀簿則蕩然。財府則枵如。一年二年。莫可收拾。射夫舟卒。賈勇無路。景色愁沮。備禦疎虞。揆以事面。豈不可憫。挽近以來。朝家之軫念。匪不至矣。而病源旣深。復舊未易。如臣愚昧。實不知如何矯捄。如何設施。而若不大加更張。畢竟之憂。非比尋常。伏乞聖明。俯詢廟堂。亟施蘇瘵之道。以重關防也。玆事雖非及今急務。救災蘇弊。元無二致。而目擊心憫。經年猶切。敢此尾陳焉。臣無任屛營祈懇之至。答曰。省疏具悉。簽丁之苦。統營凋殘之弊。卿之敷陳。言皆切至。令廟堂後日次對時稟處。
정조 7년
正言宋民載疏曰。伏以。今玆之旱。胡爲而此極。日昨之雨。胡爲而旋止也。千疇龜拆。百穀咸焦。民命近止。至尊獨憂。珪璧遍擧。一霈終靳。憫旱之敎。求助之誠。溢於辭表。有足以孚格天心。轉災爲祥。而責六之意冞切。方千之雨尙遲。臣之愚迷譾劣。顧何足以識天人孚感之際。而人事失於下而天譴著於上。此理甚明。昭不可掩。凄風彌日。密雲不雨。今年之暵乾。倍於昨年。近畿之蘊蟲。甚於諸路。災不虛生。必有所召。臣請略陳目下數事。以應明旨。惟聖明垂察焉。噫嘻。痛矣。乙丙以來。逆孽繼起。千妖百怪。改頭換面。國勢漸至於岌嶪。人心不免於波蕩。目今悠悠萬事。無過於嚴懲討一事。而聖念每在於鎭安。群情日就於玩愒。巨魁漏網。妖孽生心。識者之憂。已多寒心。而隄防日壞。鋤治不嚴。輿憤莫洩。群兇增氣。此足以上干天和。召致災沴。而惟我聖上。仁愛太過。剛斷不足。在囚之元兇。使得自劃。出陸之大憝。俾令安置。此莫非失刑之大者。殿下旣以宋臣寇準之言。明諭於責躬之敎。則何不反而省檢。快正典刑。使王章伸而天怒解也。我殿下一念憂勤。七年于玆。政令做措之間。無一事之或闕。無一言之或差。但愛民太過。憂民太勤。其流之弊。甚至於等威不明。簾陛不嚴。投石於闕門者有之。放火於南山者有之。或攔入於深嚴之地。或露刃於官長之前。紀綱日墜。無復餘地。旣犯之後。繩以重律。終不如未犯之前。使民知畏。況今年事洊歉。民産無恒。人無定志。尤易犯法。復振頹綱。管束民心。此其時也。凡此數者之弊。夫人皆知之矣。夫人皆言之矣。至若外邑難支之弊。不一其端。臣之待罪南邑也。亦有一二事身親經歷。而不得不言者。寺奴婢之散在各邑者。取考都案則名存實無。或逃或故。積有年數。許頉許除。永無其路。徵於族者及於姻。徵於隣者及於里。每當收貢之際。村閭騷擾。鷄犬不寧。外邑累次煩報。京司一直靳持。其事雖微。其弊甚大。今若各令攸司。査刮舊案。考其年紀。次第頉免。則足爲歉歲安民之一政。而亦可以導和氣致休祥也。每年之漕船申飭。朝令至嚴。各邑裝發之際。非不欲盡心奉行。而事有礙掣。有不得自由者。私船之新造完固者。雖終續浦港。都監船隻。每籍本營之關。不許他船之載。外邑取其新完。裝載私船。則京江到泊之後。自本營。推捉船漢。累月滯囚。營納船稅。白地徵捧。以是之故。爲私船者。多般謀避。不願載運。都監之船隻有限。湖邑之漕穀不少。必欲專利。再運三運。拖至六七月之間。則漕運愆期。未或不由於此。此後則另飭都監。無得與江上船民。爭其少利。則當此歉荒之際。漕船無後時之歎。江民有安堵之效矣。臣於治疏將上之際。得見諫長疏本。則以常參時不言。兩司峻加攻斥。至請譴責。臣誠滿心惶愧。惟譴何是俟。不意聖度天大。罰止問備。昨因闕啓。天牌儼臨。坐犯違傲。亦靳例勘。臣罪至此。尤無所逃。情踪危蹙。進身無路。玆不得不露章自列。仰瀆崇嚴。伏乞聖慈。亟削臣職。以安私分。以肅朝綱焉。答曰。省疏具悉。上款數者之弊。言皆是矣。下款事。竝令廟堂後日次對時稟處。爾其勿辭察職。
정조 7년
兵曹參判柳義養疏曰。伏以。遇災求言。人君之盛事也。我殿下臨御以後。好問之誠。求助之意。常切於絲綸之間。臣固已欽仰。而臣於再昨。伏讀十行綸音。丁寧懇惻。益見虛佇之聖衷。顧臣庸愚。夫豈有良謨至計。可以少塞詢諮之下。而猥忝大夫之列。亦不敢終嘿。略陳蕘說。惟聖明之採擇焉。臣不敢指某事爲召災之端。某政爲致異之由。而若其應天之實。惟在於預講救荒之策。以濟我生民也。臣竊伏惟念荒歲賑濟。有國大政。有司於平時。略不經意。一遇災荒。漠然無計。始乃東西借那。剜肉醫瘡而已。無捄於涸轍之鮒矣。此豈程夫子所云存心愛物之意哉。昨歲大歉。諸路嗷嗷。都下尤甚。人將顚壑。幸賴我聖上宵旰憂虞。臨朝興咨。移山城之餉而繼給貢價。轉關西之粟而用紓飢戶。凡所以煦濡困窮。慰藉中外者。靡不用極。菜色疲氓。孰不聚首相顧。願少須臾無死也哉。然而睿念雖勤於康濟。措置猶難於博施。況今風旱告災。百穀枯損。前頭穡事。無望豐登。而蔀屋中遑急之狀。又無異於昨年。噫。彼黎民。遭値堯舜之在上。而猶不免於阻饑如此。寧不衋傷。大抵近年以來。生靈倒懸之端。專由於米直之騰踊。米直騰踊之本。又專由於常平之廢弛。今若修復常平之舊制。騰踊不期平而自平。倒懸不期解而自解也。蓋常平之法。昉於周委人之職。曆代行之。曰平糴。曰常平。曰義倉。曰和糴。其實一也。其米賤而滯於民用也。則增價以糴之。所以救貧民穀賤錢荒之弊。米貴而適於民用也。則減價以糶之。所以折蓄賈居貨待價之謀。無非爲斯民計耳。謹按經國大典。有曰京外置常平倉。穀貴。減價貿布。穀賤。增價賣布。然則常平之制。實列朝之舊典也。當時錢法未行。故以布爲貨。貴出而賤入也。臣不知此制。寢微於何時。而我仁祖四年。以備局句管救荒廳。移屬於宣惠廳。與常平廳合設。專管八道耗穀及發賣設粥等事。當時惠廳肇創。故常平始合於救荒廳。而爲賑恤之號。終屬於宣惠廳。而冒本衙之名。不復見常平之稱。然而我顯宗十二年。命賑廳。減價出米。以平市直。然則常平之法。實亦聖祖之攸行。而當時賑廳。乃大典所謂常平。故名雖泯而政猶存也。由是觀之。常平之制。非惟周官之美意。卽我列朝經國之大典。而抑亦二祖遵行之遺規也。當今急務。不過修明故事。倣而行之而已。但施之有緩急。不可不先糶。行之有次第。不可不先都城而後諸道。向臣所謂修復常平之舊制者。固已微發其端。而其言有未盡也。臣請畢其說而條陳之。竊計都城五部內人丁男女竝二十萬一千七十三口。每一口一日食一升。通計一年爲二石六斗。半年爲一石三斗。每一口之一年食。爲二石六斗。則凡二十萬一千七十三口之一年食。爲四十八萬二千五百七十五石三斗。就一年內民食極艱之時。大約自二月初一日。至七月三十日爲半年。每一口之半年食。爲一石三斗。則凡二十萬一千七十三口之半年食。爲二十四萬一千二百八十七石九斗。夫民食之盈縮。在凶荒之淺深。而此半年食之數。必與之加減。凶荒淺而民食盈。則此半年食之數。足於接濟。而當減幾何。凶荒深而民食縮。則此半年食之數。不足於接濟。而當加幾何。凶荒不淺不深。而民食亦在盈縮之間。則此半年食之數。必能接濟。而或加或減。無甚大段。不害爲略略相當。設或凶荒太深而民食大縮。有一年食之數。則可以接濟矣。竊計八道糴糶摠數。臣固不能詳知。而以十年前所在元會付考之。則米爲二百九十六萬八千六百四十四石。皮穀雜穀爲五百二十八萬九千九百六十一石。竝八百二十五萬八千六百五石。北關一路及關西邊遠。關東無水路邑。有難轉運。竝置勿論。七道中以兵餉及勅需邊食而儲置者。關係甚重。有難遷動。亦置勿論。皮穀雜穀。雖皆荒歲所需。然貴賤不齊。作斛不等。名色又極繁。如此則文簿多端。輸來之際。外邑易眩於奉行。發賣之時。有司難悉於照管。有難綜覈。亦竝置勿論。就各項米條中。限五萬石移劃京倉。而各邑中民多糴少處。亦竝勿論。各邑中糴多民少。反爲病民處。區別抄出。分排卜定。如甚邑人丁幾口。當置幾何。而今有米幾何。又有皮雜穀幾何。當以米幾何。移送京倉。而令各道定差員。次次領納八道糴糶。移劃京倉者外。米雜穀。竝尙有七百七十五萬八千六百五石。各其道自當依舊存留。亦足濟其民。而皮雜穀偏多之邑。亦依米例。存其當置之數。而餘者移錄於鄰近當置之數不足之邑。要之期於無反爲病民之弊。及其京倉移入五十萬石以後。有司之臣。晝夜典守。逐日開倉。親審發賣。而每石折價四兩式。永爲定式。勿論男女老少。入錢如數者。隨卽出給。但錢必滿四兩。米必用全斛。無得以畸零之數。紊亂簿書。其有願買二石以上者聽之。無過二十石。米廛時直與發賣定式價相等。不必發賣。與發賣定式價。每一石。踊一錢以上。不計甚時。亟爲開倉。限半年食二十四萬一千二百八十八石。發賣而止。留庫者爲二十五萬八千七百餘石。又爲嗣歲之半年食有餘。凡半年食二十四萬一千二百八十八石之發賣錢。爲九十六萬五千一百五十二兩。隨米出之多少而必有異焉者。姑借數而言之。以此數待秋成後。貿米以入而每石準價四兩式。亦永爲定式。俾知朝廷無一毫征利之本意。勿論遠近貴賤。有納米一石者。隨卽給價四兩。內而諸衙門。外而各營邑。欲以米作錢者。公移往復。以爲換用之地。其有貢人及米商。願納米受錢者。聽之。但切勿先授錢而後責米。以起紛亂。雖發賣時。一邊有願納私米者。亦聽之。有司以開倉納倉日字及米若錢。用遺在文書。報于備局。則大臣啓請發遣戶曹堂郞。或摘奸。或反庫。以考其斗斛。以覈其虛實。自餘諸般節目。臣不暇縷悉。令廟堂消詳磨鍊。成冊子啓下。此其大率也。至於諸道常平之制。旣各有人口及糴穀之定數。又令廟堂與道臣商確。亦宜依此指揮。永爲通行之規。若其雜穀。不可行常平之制。此則蓄洩如前。亦可與常平竝行而助其不給也。允若玆。非惟都下之米價自平。八方之米價。無不自平矣。非惟今年之米價自平。逐年之米價。無不自平矣。非惟米價之自平。各穀之價。無不自平矣。是我聖上全活生靈之實惠。被於四境。悠久無窮也。豈不休哉。臣所謂先糶而後糴。先都城而後諸道者此也。而上不損於經費。下不咈於物情。在朝廷則無一毫征利之嫌。在閭閻則有萬姓含哺之樂矣。嗚呼。自古治粟之事。惟地部主之。故用道旣一。推移甚廣。我朝則不然。田稅卽正貢而歸之戶曹。大同卽土貢而屬之惠廳。屯穀卽兵餉而任之軍門。太僕勳府。亦各主掌。用道多門。推移不廣。令以常平之米。欲責之戶曹。則戶曹竭於頒祿而不繼矣。欲諉之惠廳。則惠廳罄於供奉而無剩矣。欲丐於軍門。則軍門亦疲於養兵而殆無餘力矣。惟是諸道糴穀。原是常平所管。縱云虛錄。厥數夥然。種種收合。不終日。可得五十萬石。而於外邑。除困糶之憂。於都下。有平糴之利。庶不至於剜肉醫瘡之歎矣。臣又謹按我先大王六年。有敎若曰。外邑糴穀。平時爲農糧。荒年爲賑資。是知荒歲賑資。取於糴穀。自是故事。矧惟我聖上。仁覆一域。愛民如傷。匹夫不獲。若已推之。豈忍積穀八百二十五萬餘石於邦內。恝視此二十萬餘口之捐瘠而不爲之顧恤也哉。然則推移糴穀。修復常平。不待智者而可以決知其斷不可已也。方今哀我民生。涸轍在卽矣。伏願聖上。亟詢廟堂。斷而行之。庶幾裨聖上應天之實政。而區區獻芹之忱。亦得以免紙上之空言。臣實幸甚。臣無任屛營祈懇之至。答曰。省疏具悉。疏中陳列。益知卿該洽。下廟堂。使之爛商稟處。而卿所云諸路穀簿之爲八百餘萬包。指十年前元會。考今勘簿。只是二百萬餘包。卿其更加斟量也。
정조 7년
兵曹判書李𡊠疏曰。伏以。嗚呼。今玆之旱。甚於昨年。中庚已過一霈尙遲。未秧者多。旣種者枯。諸路被災。各有淺深。而畿湖尤甚。將判大無。言念民事。誠極罔涯。惟我殿下。惕然警動。夙宵焦憂。凡係修省之方。靡不用極。誕敷十行之綸。丁寧懇惻。責躬之意。溢於辭表。求助之敎。及於卿士。大哉。王言。足以弭天災而迓休徵。果然靈應斯捷。一雨滂沱。竊仰我殿下對越之誠。有以上格高明。沛然惠澤。得自方寸之間矣。昨今以來。同雲四布。欲雨不雨。猶未周洽。或恐我殿下對越之誠。終有所未盡者。惟彼仁愛之天。旣眷顧之。又警告之。若將有待者然。宜乎戒懼一念。恒若遇災。豈以得雨而少弛交勉之道哉。嗚呼。災不虛生。必有所召。人事有失。天怒輒應。夫人主之寅畏。上帝所以孚感者。惟在一誠字而已。表裏隱顯。無往非誠。動靜云爲。必以是誠。斯可以天心悅豫。景貺潛周。相與之理。殆若影響。顧今可憂之端。非止一二。而擧其大者。無出乎虛文二字。事到目下。姑且彌縫。纔了一事。因又玩愒。一日二日。便成習俗。百千萬事。委靡不振。譬如人身一毛一髮。無不受病。所以懲討不嚴。凶孽覬覦。言路杜塞。戇直無聞。紀綱不立。百度解弛。人才積滯。疎鬱無期。凡此數者。其事雖殊。其本則一。曷嘗不由於二字之痼弊也哉。伏惟我聖上。寬仁太過而當斷不斷。懲討之義。不以其實歟。思聞直言而媕婀轉甚。董勵之方。不以其實歟。萬機摠攬而衆目未擧。振刷之政。不以其實歟。飭敎屢勤而淹滯愈多。疏通之道。不以其實歟。奉職不誠。孤負德意。莫非臣等之罪。而導迪群下。咸造實地。亶在於我聖上施措之如何耳。伏願殿下。益自勉勵。極用力於誠之一字。以今日格天得雨之誠。推以措之於政令事爲之間。憧憧一念。貫徹上下。則庶幾皇穹俯鑑。轉災爲祥。不待桑林之禱。可致千里之雨。豈不休哉。臣於日昨。猥登賓筵。仰瞻憂悶之玉色。至承詢諮之德音。臣退伏私次。繞壁不寐。顧臣膚淺之見。安有對揚之方。而愚衷所激。不避猥越。略此陳列。伏願殿下。少垂裁察焉。臣無任屛營祈懇之至。答曰。省疏具悉。毋論對策應旨。捄今日之弊。捨此一誠字何爲。卿言。是矣。當留意。
정조 7년
戶曹參判趙時俊疏曰。伏以。臣於日昨筵席。仰聆聖敎。退歸私次。伏讀綸音。憂旱求助。不啻如渴。丁寧之諭。懇惻之旨。有足以感動人者。雖韋布之賤。疎逖之蹤。苟有秉彝。孰敢容嘿。而如臣愚昧。濫廁籌堂之後。猥參賓對之末。謨猷旣蔑於需世。言論且乏於矯俗。莫效螢爝之微。以副芻蕘之詢。惶恧之極。尤難容措。嗚呼。天人相感。其理不僭。大哉之言纔發。霈然之雨伊始。果是警惕之餘。益驗孚應之捷。以此推之。上下交勉之道。烏可緩乎。挽近以來。連値亢旱。荐遭饑饉。朝家之軫恤元元。蓋無所不用其極矣。賙恤之政。至有發齎。懷保之澤。每多蠲減。故惟被顚連之類。得免捐瘠之患。不塡溝壑。獲安袵席者。莫非我聖上實惠所曁也。然而穀物轉縮。倉庾俱罄。以外邑言之。舊還之永蠲。新糴之停捧。逐歲浩多。而重之以荐賑之費。加分之資。所謂留庫。厥數甚寡。無以爲不虞之備矣。以京司言之。田結旣多災頉。賦稅仍以減損。較入量出。殆不相當。所謂經費。支用難繼。無以應不時之需矣。內外儲積。若是耗竭。則古人所云三年之蓄。九年之積。尙矣無論。而一歲之用。猶患不給。寧不哀痛哉。顧今序屬初秋。時過中庚。雖令雨澤。及今周洽。已陳之地。更無餘望。揷秧之處。難期有秋。萬一不幸。又致大歉。則糴捧稅入。其將減之又減矣。以何儲穀。備賑資給種糧。而又能使經費無匱乎。如欲臨時措辦。殆同無麪不托。臣之愚意以爲都下及畿甸兩湖大小公費。限歲前不以穀爲需。外而儲置之支放。內以貢價之劃下。皆以錢布代給。凡係穀物。雖斗粟粒米。一竝留貯。以待嗣歲之用。則此何異於積銖成寸。聚塵爲山。而庶可爲一分補益之道矣。或以爲都民艱食。此時爲甚。貢價之全用錢布。殊非軫念之意云。而此則不然。今年秋冬。猶可耐過。明春以後。何以爲食乎。蓋自荐歉以來。聖念恒切於撫摩。惠澤專在於喣嚅。將散之民。得以安堵。濱死之命。亦皆獲甦。此實我殿下如傷若保之至仁也。然而在下而奉行者。惟患德意之未敷。或恐罪戾之自抵。爲方伯則過於衆情之曲循而偏尙寬假。爲守令則專於民譽之是干而必施私惠。雖以設賑一事言之。饋粥之不足而至於炊飯。炊飯之不足而至於椎牛。有違常規。民習漸非。遂至狃於受惠。濫於丐恩。殆若嬌兒之無忌。莫知官長之可畏。法綱由是而漸頹。風俗因玆而益渝。非理而落訟。則乃敢於驚動天聽。微事而拂意。則無難於詬詈官府。畿邑西州。變怪之層出者。豈非容貸之太過而然歟。恩竭而慢。猶屬餘事。長此不已。弊將難窮。夫寬嚴互濟。威惠竝行。是固爲治之要。而正如雨露霜雪之不可偏廢者也。臣之愚意以爲從今以後。明飭字牧之官。凡所以便民恤窮之政。罔敢或忽。而若其强梗難化之流。蠢頑不馴之輩。亦必束之以法。齊之以刑。俾知官民之有截。等威之難犯。則亦足爲旣養且敎。立法陳紀之一端矣。守令掄揀。何時不審。而荒歲差遣。尤宜難愼。另擇之敎。非不懇至。而任銓之人。視若文具。一味混擬。依舊雜進。民不蒙其澤。邑多受其弊。苟究厥故。蓋有所由。大抵注擬之法。務稱人器。量其材具之長短。各畀郡邑之劇歇。故作宰未幾。陞之雄州者有之。從宦許久。安於小縣者有之。此在昔盛際所以各適其用。俱有實效者也。近來則不然。無論才之優劣。識之淺深。苟有地閥之可稱。勢力之可藉。則自縣而郡。自府而牧。無少甄別。節次推排。莫不循資而例遷。有若計仕而序陞踐歷。十數年之間。不經州牧者鮮矣。若以寒素。無賴援引。則懷抱利器。低回於殘縣者。亦豈無之。是以或不勝其任。而有癏曠之弊。或莫試所蘊而致淹滯之歎。此豈爲官擇人之義哉。臣之愚意以爲先自檢擬之初。益嚴鑑別之法。不以地閥。無拘寒素。而視邑大小。揣人當否。比如椳臬店稧之俱得其宜。而若非歷試縣邑。屢著實績者。則州府陞擬。絶勿輕許。此可爲追復古規。眞箇愼揀之道。誠如是也。佇見政擧民安。自無數遞迎送之弊矣。嗚呼。有關於政治而仰裨於省修者。豈止於此。而若論其大本之所在。則不外乎聖學之加勉。雖以聖旨中所條列者言之。廉恥之不張。紀綱之不振。風俗之不敦。言路之不開。此外許多爲弊之目。固皆當今之痼盲。而殿下旣知之矣。又言之矣。以臣之愚。不必更事仰覆。而苟使聖學。益篤終始之念。以臻昭曠之域。燭理愈明。體乾不息。則諸般病敗自祛於轉移之間。而誠自上格。理宜交孚。安知此日之憂暵。不爲他時之屢豐乎。臣之所論數條。雖不爲目下捄急之策。而實涉瑣細。徒歸塞責。孤負聖意。惶凜深切。此際諫長。又以向日常參時不言。論斥甚峻。至請問備。臣誠震越。益無所逃罪。臣無任激切屛營之至。答曰。省疏具悉。敷陳諸條。無非適用。下廟堂稟處。
정조 7년
弘文館校理李太亨疏曰。伏以。臣於日昨賓對。猥忝三司之列。入侍前席。伏覩所下傳敎。首尾千餘言。責躬之意。求助之誠。丁寧懇惻。有足以仰格天心。而乍雨未洽。尙靳一霈。臣誠焦鬱悶迫。莫曉其所由然也。臣空疎譾劣。固不足以對揚休命之萬一。而筵席承敎。愚衷自激。亦安得嘿嘿而已乎。嗚呼。爲治之要。自有本末先後之序焉。其大本未立而末治者。否矣。試以聖敎中條列者言之。此皆今世之痼弊。孰非可驚可憂者。而若論其本則刑政是已。寇準所謂刑政失當。爲致旱之由者。正是爲今日道者也。噫。亂賊何限。而豈有如合辭中諸賊者乎。其凶狡之情。妖慝之態。實是天地之所不容。人情之所必誅。尙可以假息偃處。至于今日耶。上下相持。今爲幾年。天討終失於曲貸。人心漸就於狃安。所以姑息成風。玩愒是事。將不知稅駕之所。思之及此。寧不凜然。於是乎隄防不嚴而逆孽生心。猜嫌多端而激揚無聞。人志靡定而朝著無寅協之望。士趨不端而時象有泮渙之慮。紀綱何由而振也。風俗何由而敦也。以至於行撿掃地而名分紊亂。貪墨是尙而關節肆行。財用由是而益匱。民生由是而日瘁。凡此弊端。無一不本於大本之不立。而規模之未定也。噫。刑政之大者。莫過於討逆誅亂。而君讎國賊。忍戴一天。殄滅無期。義理漸晦。如是。而尙何望天心之孚格。而雨暘之時若耶。災不虛生。必有所召。今此刑政之失當。聖明旣已悉燭矣。獨於矯捄之方。乃欲捨其本而求其末。抑又何哉。伏願廓揮乾斷。亟降兪音。元惡大憝。首先誅滅。其餘諸賊。次第鋤治。則王綱由是而維持。治道於是焉淸泰矣。豈不休哉。夫然後凡於政令注措之間。毋襲因循之舊套。痛絶彌縫之前習。有若琴瑟之不調。解絃而更張之。則亦惟在於一轉移之間耳。今臣所陳。雖似常談。而實爲王政之大本。有國之急務。外此悠悠弊瘼。猶屬第二件事。不暇附陳。而惟是重獄之未決。多有幽鬱之不伸。當死而許久不斷。則死者之冤。無以洩矣。可生而惟期取服。則生者之痛。亦足憐矣。此聖王所以哀敬折獄而一或失當。則其爲幽鬱則等耳。近來京外獄囚。積年牢蟄。未卽斷決者。不知其幾。哀魂冤魄。叫號於泉壤之間。蓬頭鬼面。痛楚於金木之下者。又豈非干和之一端乎。向旣特下審理之命。庶乎冤枉之畢伸。而第念外邑未錄啓之類。或有獄情疑晦。積滯未決之歎。間多行賂私和。掩置不告之弊。此等之類。正宜搜剔審覈。以爲解冤正罪之地。伏乞分付京外掌獄之官。凡係殺獄重囚。更加詳査。及時決折。俾無干和召災之患焉。臣無任激切屛營之至。答曰。省疏具悉。第一件事。當留意。第二件事。令廟堂另加措辭。嚴飭諸路。以除此等之弊。
정조 7년
癸卯七月初五日巳時。上御誠正閣。右副承旨同副承旨入侍時。右副承旨吳大益。同副承旨金峙默。假注書朴能源。記事官李崑秀尹行任。以次進伏訖。上命大益書傳敎曰。今日次對時稟處諸條。待擧條啓下。仍卽行會諸道。使之各具意見。從近狀聞。又命書傳敎曰。時囚皆令今日開坐。議處照律。又命書榻敎曰。左副承旨入侍。賤臣承命出。與左副承旨林錫喆偕入進伏。上命錫喆書傳敎曰。近來院中事申飭。舌幾弊矣。至於分房句管。何等緊重之事。有此大段做錯。有難一一處分。身爲一院之長。不能檢察。都承旨爲先從重推考。又命書傳敎曰。被推則來避。可也。如不引避。又何違牌不參。當此求助之時。賓對入侍。憲府無一人進參。大司憲鄭好仁。從重推考。上曰。胎封表石書寫官出六與否。知入。賤臣承命回奏以賞格前列。上曰。兵批政訓鍊判官窠。何不以張濟賢擬望乎。仍命知入。賤臣承命出。回奏以張志默爲宣薦久勤。故先爲擬望矣。上曰。副薦人。不得擬判官望乎。命知入。賤臣承命出。回奏以副薦人。非不擬判官望。今此訓判之擬望。先用宣薦久勤故耳。上曰。然則何不以遠人先擬乎。命知入。賤臣承命出。回奏以張濟賢。乃舒川人。非遠人矣。上命書榻敎曰。禮房承旨入侍。仍命退。諸臣以次退出。
정조 7년
癸卯七月初五日戌時。上御誠正閣。軍士房承旨入侍時。行左承旨李亨逵。假注書沈晉賢。記事官李祖承尹行任。以次進伏訖。上曰。加平罪人。尙在畿營獄耶。亨逵曰。畿營元無營獄。重囚不可囚禁。故聞已下送於本郡云矣。上曰。善爲之矣。用法於本郡。然後可以懲創他人矣。廣州罪人。何以爲之。亨逵曰。三漢俱結案。而其中鄭始輝則煞有差等矣。上曰。兩班乎。亨逵曰。品官云矣。上曰。前廣尹亦有云云。然則以此出擧條爲好耶。亨逵曰。擧條則不可輕易爲之。啓覆時下詢處之。似好矣。上曰。易於忘置。筵說詳載以置。可也。命書右議政李福源疏批。又命書黃景源柳義養等疏批。又命書傳敎曰。守摠合操。畿營巡操。旣命停止。況此鎭撫統禦營水陸操。尤屬張大。此時不宜擾民。竝令停操之意。回諭。仍命退。承史以次退出。
정조 7년
行都承旨沈豐之坐。行左承旨李亨逵坐。右承旨未差。左副承旨林錫喆坐直。右副承旨未差。同副承旨金峙默坐直。注書二員未差。假注書沈晉賢仕直朴能源仕。事變假注書金良倜仕。
정조 7년
沈豐之啓曰。右承旨李在學。右副承旨吳大益。今日不爲仕進。卽爲牌招。何如。傳曰。許遞。前望單子入之。
정조 7년
備忘記。寧城僉使李洸。甫乙下僉使全震郁下直。各長弓一張長箭一部片箭一部筒兒一箇賜給。
정조 7년
傳于金峙默曰。坐直承旨入侍。
정조 7년
傳于金峙默曰。騎馬一匹立之。
정조 7년
傳于金峙默曰。大提學。待明朝牌招。
정조 7년
金峙默。以觀象監官員。以領事提調意啓曰。元子阿只氏藏胎事。命下矣。取考本監謄錄。則原春道原州酒泉面福結山下壬坐丙向。春川水淸院子坐午向。三陟平陵驛子坐午向。皆爲利年。以此三處備望以入。落點後擇日擧行。何如。傳曰。允。
정조 7년
沈豐之。以吏曹言啓曰。新除授延曙察訪韓錫鳳呈狀內。身病甚重。勢難察任云。今姑改差。何如。傳曰。允。
정조 7년
李亨逵。以訓鍊都監禁衛營御營廳言啓曰。拱北門南邊水門近處宮墻二間許頹圮處。卽當改築。而以土旺拘忌。差退擇日。則今七月十七日爲吉云。以此日始築之意。敢啓。傳曰。知道。
정조 7년
禁府啓目。粘江界前府使李應爀事回啓云云。大臣之議如此。上裁。何如。判付啓諸大臣之議。別無異同。李應爀段枉法贓。本律良中以准論。或不至大段失刑。以此照律以聞爲良如敎。
정조 7년
行副司直徐有慶疏曰。伏以。今歲之暵。亦孔之酷矣。始也肇夏之無雨。猶幸來牟之乃登。終焉中庚之乾閟。竟致秧苗之告愆。近以畿甸。遠及兩湖。枯黃相望。肆惟我聖上。惕然而懼。奭然而憂。渙敷十行之綸。以求一得之愚。湯德著于責六。舜思勤於闢四。大小臣民。方且感激攢誦。胥期不日之霈澤。果然竟夕𩃎𩃱之喜。乃在臨朝咨訪之餘。向之枯黃者今焉蘇醒。而倘使繼此以往。雨暘燠寒。各適其時。則猶可以免乎大無。噫。天之所以眷愛我殿下者。可謂至矣。而尤有以驗夫孚感之捷矣。臣雖至愚。實感斯會。敢不以擇蕘之辰。仰效執藝之義也哉。今之言者。輒以未雨爲憂。以已雨爲喜。而臣之過計。不以未雨而爲憂。而以已雨而爲憂。何者。蓋天下之難持者人心也。天下之難制者人慾也。苟非聰明聖智足以精察。剛毅强勇足以固執。則縱或奮發於一時。鮮能持守於悠遠。故自古災異之作。亦何限矣。而時君世主。不患不修省於遇災之時。常患不持守於消災之後。故災異之作。疊見層出。水旱霜雹風霆日蝕以至星象之妖。氛祲之孽。史不絶書。而治日常少。亂日常多。苟使當時人君。迅發奮勵。一心修省。如殷宗之桑穀。周宣之雲漢。則不惟得免於危亂而已。殷周中興之盛。可坐而致。此正今日君臣上下所當猛省而深誡。益勵奮發之志。益勉修省之方。以爲迓續景命之圖。而今若滿足於旣得。狃安於少康。幽獨隱微之際。或忽恐懼之心。絲毫轉移之間。或弛持守之念。則夫前日之奮勵修省者。未免間斷。而天之所以應之者。安知不如今日之捷也哉。故臣之過計之憂。不在於未雨之前而在於旣雨之後也。誠願殿下。勿以旣得而爲足。勿以少康而爲安。洞洞屬屬。常如遇災之時。孜孜勤勤。無巽未雨之前。一念之發。惟恐此心或弛。一事之爲。惟恐此理之或悖。淸閒燕濩之際。政令施措之間。一心兢業。如臨于深淵簿氷之上。則夫所謂轉災爲祥之機。亶不外是。而今玆數月之旱。亦安知不爲殷之桑穀周之雲漢也哉。抑臣又有所區區憂愛之忱。敢此附陳焉。臣聞蒙而養正。聖功也。是以古之人。必先務乎蒙養之方。自始姙而有胎敎之法。以至能食能言而莫不有敎。此朱夫子所謂欲其習與智長。化與心成。而無扞格不勝之患者也。況帝王之家。係國家生民之責乎。惟皇天。眷祐我邦家。元良誕降。國本永鞏。八域含生之倫。莫不歡欣鼓舞。正宜及今幼沖之時。克盡敎養之方。以殿下之明聖。顧何待臣言之畢。而第蒙養之方。貴乎薰陶其德性。涵養其本體。動靜語默。日用云爲。一以正爲準。以爲成就睿質之根本。則國家億萬年無疆之休。實基於此矣。惟聖明澄省焉。臣素患疾癖之症。當暑添劇。委頓床席。不省事爲。日前賓對。未得隨參。數行應旨。亦後於人。臣罪至此。尤合萬殞。臣無任屛營祈懇之至。答曰。省疏具悉。存敬畏於旣雨之後。實爲目下切至之工。另欲體矣。尾陳蒙養之方。今日悠悠萬事。莫過於此。亦當留意矣。
정조 7년
兵曹參知趙尙鎭疏曰。伏以。荐歲亢旱。諸路同患。三庚已屆。一霈尙靳。廈氈之念。方軫畎畝。宵旰之憂。靡安錦玉。特行牲幣之禮。繼減御膳之供。受香之時。法殿親傳。將事之夕。丙枕無寐。一念對越。不自暇逸。責躬之敎。求助之意。丁寧懇惻。靡不用極。應旨之章。勿以得雨而中輟。執藝之箴。使之不日而畢陳。其所憫旱警惕之念。允符責六之誠。可占方千之效。何幸上天同雲。連宵下雨。四野均洽。三農有慶。天人相感。影響斯捷。固知今日滂沱之流。得之殿下方寸之內。少紓中宸焚惔之憂。而庶尉下民雲漢之望。臣不勝蹈忭欽仰之至。然而古人以無災是懼。有災爲喜。仁愛之天。設有所應。寅畏之心。未嘗少弛。修省之道。不以無災而或懈。對越之誠。恒若有災而益勵。一政之失。惕然深省。一令之誤。愕然反顧。雖在燕蠖之中。幽獨之際。動靜云爲。莫不致慮。無日不兢兢。無時不戰戰。不待上天之示警而恒存戒懼。則災化爲祥。咎反爲慶。卽是轉移間事耳。伏惟殿下。毋遑曰今日旣雨而弛慮。惕然若昨日値旱而憂民。一日二日。念玆在玆。則天心下應。人事上孚。旱不爲旱。災不爲災。苟究所以。亶在殿下一心上誠字矣。惟我聖上臨御以來。求治之心。不爲不切。弭災之誠。不爲不勤。而朝象去益委靡。民産轉至窮匱。治不徯志。艱虞溢目。此何故焉。竊恐殿下不以實心做去。實政行之。有災之時則如履淵氷。無災之日則若恃盤泰。不能一是誠於有災無災之際也。然則殿下求助之敎。不過爲今日遇災而發。拜昌之誠。竟不免明日弭災而止。徒歸應文。未見實效。則其所以答天譴而救民災之意。顧安在哉。伏願聖上。以實心行實政。以爲今日消弭之方焉。仍伏念。臣職在大夫之後。適當求言之時。而識旣魯莽。學則空疎。不能以某事某言。仰對聖旨。愧悚之極。他何暇論。而竊有區區慨然于中者。顧今旱魃示警。至尊獨憂。十行絲綸。至誠惻怛。有足以貫透金石。孚感豚魚。而所謂應旨之章。殆同備數之擧。公車堆積。一無可觀。蓋其平居無事之日。未嘗留意於民國。及當猝地進言之會。不過依樣於皮膜。互相摸索。惟務塞責。草草說去。忙忙投呈。有若荊圍之士爭先納券。僅免曳白。似此擧措。固已可笑。而或欲指論。一事。却顧箚着於某人。纔擬辨柝一言。便恐觸忤於時議。左右牽掣。前後顧瞻。畢竟許多般說話。務歸於沒摸稜三字。有不足以感動人主之聽。此實近日之痼弊。殊非聖世之美風也。在下者旣不以誠心對揚。則尙何望吾君之以誠心採納乎。雖然其所敷陳者。曰聖心也。聖學也。其所條列者。是悶旱也。救荒也。則其事雖欠誠實。其言不過陳腐。無一有槪於聰聽。而在殿下翕受之德。來諫之道。毋以不誠而忽之。不以無用而棄之。涓涔之細必受。螢爝之微亦察。益懋惕厲之方。以盡採施之實。毋失臨殿延訪之本意。則是臣之望也。臣旣無一狂瞽之言。以副側席之誠。而反咎諸疏之不能切實。迹近同浴而譏裸。心愧恕己而責人矣。抑臣又以禁酒疏批中。伏見不擾民三字。有以知荒歲憂元之聖意。藹然出於辭表。而卽伏聞閭閻禁酒之說。一時傳播。五部繹騷。至謂自今月念後。法司出禁云。聖批旣以不擾丁寧諄複。則無根之說。從何而起。訛惑人心。乃至於此乎。歉歲禁釀。亶出爲民惜費之意。而閭里受弊。反有因訛起擾之患。必是有司之臣。不善奉行之致。豈可歸之於眚災之科。而有所闊略也。論事之臣。無一言及此。誠不勝慨然也。答曰。省疏具悉。敷陳之說切至。當留意。禁酒事。以荒歲不撓民之意。朝家初不許施。則五部繹騷。至謂指日出禁云云。極其駭怪。必是攸司不善擧行之致。卽令廟堂嚴査其委折。草記。
정조 7년
癸卯七月初六日辰時。上御誠正閣。工房承旨入侍時。左副承旨林錫喆。假注書朴能源。記事官李崑秀尹行任。以次進伏訖。上曰。禱雨之餘。甘霈周洽。宜有報謝之祭。諸享官。亦當有賞典矣。錫喆曰。果如聖敎矣。上命退。諸臣以次退出。
정조 7년
癸卯七月初六日酉時。上御誠正閣。坐直承旨入侍時。左副承旨林錫喆。假注書沈晉賢。記事官李祖承尹行任。以次進伏訖。上曰。使臣狀啓來到有時。急議處事。有司堂上。曉頭馳往諸大臣所。面議後早朝登對稟處事。分付備邊郞處。有司堂上則徐有隣進去事。分付。賤臣承命出傳。錫喆曰。凡於奏御文字。何等審愼。而卽伏見瀋陽使狀本。則副使吳載純職銜中龍驤衛三字。當書而不書。事體所在。誠極未安。推考警責。何如。上曰。依爲之。出擧條命退。承史以次退出。
정조 7년
行都承旨沈豐之坐。行左承旨李亨逵坐直。右承旨未差。左副承旨林錫喆坐。右副承旨未差。同副承旨金峙默坐直。注書二員未差。假注書沈晉賢仕朴能源仕直。事變假注書金良倜仕。
정조 7년
金峙默啓曰。新除授判尹李命植。除拜後過三日不爲出肅。依定式推考警責。仍卽牌招察任。何如。傳曰。允。
정조 7년
李亨逵啓曰。合辭方張之時。兩司無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 7년
以十一日專經文臣殿講。取稟。傳于金峙默曰。爲之。
정조 7년
以十一日。輪對。取稟。傳于金峙默曰。後日次爲之。
정조 7년
金峙默啓曰。禁衛營將官來言。今日本營軍兵。日次私習云矣。敢啓。傳曰。停。
정조 7년
金峙默啓曰。御營廳將官來言。今日本廳軍兵。日次私習云矣。敢啓。傳曰。停。
정조 7년
備忘記。平安兵虞候李鎭璧。古豐山萬戶金景默下直。各長弓一張長箭一部片箭一部筒兒一箇賜給。
정조 7년
沈豐之啓曰。大提學黃景源牌不進推考傳旨。今方捧入。而泮試命下之後。如是違牌。事甚未安。更卽牌招。何如。傳曰。允。
정조 7년
沈豐之啓曰。大提學黃景源。再牌不進推考傳旨。今方捧入。而泮試命下之後。連違召命。極爲未安。所當更請牌招。而係是一日三牌。何以爲之。敢稟。傳曰。更爲牌招。
정조 7년
金峙默啓曰。大提學黃景源。旣已承牌。弘文提學徐浩修。藝文提學徐有隣。竝卽牌招。以爲同參考試之地。何如。傳曰。允。
정조 7년
金峙默啓曰。今日泮試。大司成當爲進參。大司成黃昇源。卽爲牌招。何如。傳曰。允。
정조 7년
以大司成黃昇源牌不進罷職傳旨。傳于金峙默曰。許遞。前望單子入之。
정조 7년
大司成前望單子入之。閔鍾顯落點。
정조 7년
傳于金峙默曰。都承旨入侍。
정조 7년
李亨逵啓曰。備局有司堂上徐有隣。就議大臣後。依下敎來待矣。傳曰。入侍。
정조 7년
傳于金峙默曰。左承旨入侍。
정조 7년
傳于李亨逵曰。同副承旨與備局有司堂上入侍。
정조 7년
傳于李亨逵曰。科次入侍。
정조 7년
沈豐之。以吏曹言啓曰。本曹假郞廳車亨衢。身病猝重。勢難入直。今姑減下。以成均館直講姜鳳瑞差下之意。敢啓。傳曰。知道。
정조 7년
沈豐之。以備邊司言啓曰。因兵曹參知趙尙鎭上疏。批旨有禁酒事。以荒歲不擾民之意。朝家初不許施。則五部繹騷。至謂指日出禁云云。極其駭怪。必是攸司不善擧行之致。卽令廟堂。嚴査其委折草記事。命下矣。刑曹漢城府五部官員等。發牌招致于本司。各該司下屬。亦爲捉來。各別査問。則刑曹漢城府郞官等以爲。從前凡百擧行。皆自政院發牌。聽傳敎。然後始乃知委五部。而今此酒禁一款。旣無聽傳敎之事。又況前後疏章之批旨。以荒歲繹騷。靳許之聖敎。昭載於朝紙。則身爲法司官員。何敢不遵朝令。擅自出禁。五部官員等以爲從前凡百禁令。必自京兆捧甘知委。然後始乃擧行。而今番元無以禁酒一款。自京兆知委之事。部官何敢擅自出禁云云。各該司下屬。屢次嚴問。則各人等所供內。元無以酒禁一款。私相酬酌。傳播民間之事云云。而司憲府禁吏等及所由等。捉來査問。則禁吏崔春得。所由趙興世所供內。前掌令金宗鐸。日前外處茶時之際。以酒禁出禁事給牌。故果往南大門外酒家。捉得賣酒之人。又於南大門內。捉得賣酒人云云。以此觀之。數日間以禁酒一款。民間傳說。似由於憲府之出禁。旣無朝令而擅開禁條。致有民間之訛傳繹騷。事未前聞。極爲驚駭。前掌令金宗鐸。不可以前已坐罷而勿論。施以譴削之典。出禁之書吏所由。令攸司考律嚴繩。何如。傳曰。允。遐方之人。不嫺事體。無足爲怪。而該府吏隷事。殊極痛駭。以不緊事。出禁前後申飭。何如。況酒禁一事。係是大擧措。如無朝令。豈可自下擅爲。雖欲禁之。所謂大釀。一切不問。惟於無勢數三酒肆。如是行惡。致使民情繹騷。所爲極其無形。該吏隷。依草記移付法司。嚴問。許多作弊情節。一一得情以聞。如不直招。嚴刑究問之意。分付。可也。
정조 7년
工曹判書鄭民始疏曰。伏以。臣之先塋。在於京畿楊州地。方謀加土之役而自有審視經紀之事。不可不躬往。而身珮將符。有不敢循例請由。情私所迫。冒昧煩陳。伏乞聖慈。亟遞臣水御使之任。仍許臣旬日之暇。俾得便意往來。千萬幸甚。答曰。省疏具悉。卿其勿辭。仍佩往省焉。
정조 7년
工曹參議呂善德疏曰。伏以。臣空疎無似之一賤品耳。晩竊科第。旋玷臺籍。居然冒躋於下大夫之列。此莫非前後幸際。恩造罔極。臣之日夜感頌。思所以靡身酬報者。容有其極。而祗緣年紀衰邁。志慮短淺。忝叨佐貳。日月已久。而曾未效一半分修擧職事。孤恩負職。無所逃罪。昨伏見傳敎下者。惟我聖上。乃以悶旱之念。特軫求助之道。十行辭敎。字字懇摯。至命六府三司。封章進來。甚盛擧也。如臣病蟄殘喘。聾瞽時事。固不足以對揚休命。而顧今溫綸一播。跛躄咸聳。人無大小。擧效一得。臣愚安敢獨爲默默。以孤我聖上詢蕘之至意也。嗚呼。天人之際。其機甚捷。昔聞其語。今見其事。近日旱氣太甚。杲杲出日。瞻仰雲漢。若不可以時日得雨。而昨自賓筵宣諭之後。上天興雲。甘霈載降。是非所謂得之方寸之雨者也歟。昔者成湯。桑林責六。大雨方千。書之古史。傳爲盛事。不意賤臣。幸須臾無死。於吾身親見也。雖然聖人對越之誠。必貴一息之罔間。殿下倘不以得雨而少懈。益思修省之道。則臣請以聖敎中枚擧者。爲殿下加勉焉。夫所謂廉恥之不張也。僭侈之日盛也。紀綱之未振也。貪墨之是尙也。以至於逆孽之生心。朝象之泮渙。何莫非切中時病。所可警省而矯捄者。則殿下旣知之矣。其擧而行之。顧不在我殿下一號令一擧措之間歟。先儒知如此是病。不如此是藥。臣亦以此言獻焉。第其中僭侈一款。尤關於目下備荒之策。玆敢以愚見附陳也。古人曰。奢侈者。財之所以不足。又曰。奢侈之害。甚於天災。由是觀之。民人之傷財蠧業。莫甚於奢侈。近來閭巷之間。侈風日熾。服食器用。僭溢本分。試以髢䯻一事言之。價或過百。昔之謂太侈。而今則四五百之不足。甚至於近千金豪富之家。猶或可堪。而瞻聞所曁。跂慕相尙。中戶以下。不計傾貲而破産。推此以往。百事皆然。城中如此。四方殆甚。農家佃戶。饘粥不繼。而男有上衣。女具僭裳。計其所費。奚啻耗盡其一年之糧穀也。惟我殿下臨御以來。休養生靈。惠澤普洽。凡係阜民之政。靡所不擧。而俗無殷富之效。民有飢寒之憂者。奢侈之害也。今當比歲歉荒之餘。使斯民狃於侈習。猶夫前日。則古之所謂衣綺羅餓死者。不幸近之。臣謂救荒預備之策。莫如先講其侈習之矯革也。伏願殿下留神焉。答曰。省疏具悉。言多切實。當留意。
정조 7년
工曹參判李世奭疏曰。伏以。我聖上。遇災求助。至意藹然。比日公車之昌言。踵至修省之方。消弭之術。靡不畢講。而果然昨夕之雨。得諸方寸之內。天人孚感之捷。有如是矣。如臣無似。徒忝亞卿之班。初無一得之見。不敢隨諸臣後。出言論事。而第區區願忠之意。有不敢終默於此時。略此附陳。惟聖明澄省焉。竊念今日之雨亦已晩矣。漢北四五邑之未移者。固已無及。而雖在已移之處。間多龜坼。亦幾焦萎。將無蘇枯食實之望。萬一久旱之餘。晩霖繼之。則來頭之慮。尤無所不至。救荒之策。不可不及今預究。而纔經大賑。蓄積俱空。難以拮据。臣誠隱憂浩歎。不知所以爲計也。畿邑穀簿。元來不敷。而昨冬所停旣多。今年新還。亦難準捧。則來春接濟。尤無其望。目下唯有移粟一政。實爲緊務。而兩湖亦皆告歉。勢將運來嶺南之穀。非但有補於賙賑。亦將無乏於種糧。而嶺南海路迂遠。若待明春風和後發船。則是所謂決西江之水。以救涸轍之鮒者也。恐已後時無及矣。臣謂及今別定差員。以沿邑留庫穀物。限四五萬石。用漕船運致京江。至於湖南沿邑則今秋年事。雖或失稔。道臣以山邑穀物。推移設施。亦不至如畿內之艱。而年還素多。每爲病民之歸。就其中略略分排。限數萬石。亦以漕船運致京江。則庶可爲一半分救濟之道矣。至若兩營軍之姑停上番。大比科之退待年豐。亦多已行之例。而實爲歉歲不可已之政。竝令廟堂稟處焉。答曰。省疏具悉。所陳當留意。上番軍停番事。業已分付。今無可論。式年停退事。令廟堂參量。事體民情。以草記論理稟處。
정조 7년
兵曹參議李亨元疏曰。伏以。昨歲之歉。挽近所罕。幸賴我聖上。一念憂恤。百爾接濟。終至漢帑之捐財。得免齊民之塡壑。庶見天心底豫。歲功告豐。而夫何今玆之旱。殆甚於前。纔蘇之民。復阽困窮。已罄之蓄。難繼賙賑。宜殿下惕然怵然。不以目下一霈而弛念。十行誕敷。一心求助。臣雖至愚。冒忝從班。有難含默。敢以諸臣之餘意。仰瀆宸願。伏願殿下。勿以人廢言。少加垂察焉。噫。民歸克誠。天不容僞。弭災之道。不在多言。只在聖上方寸間矣。天有一理。萬化行焉。君有一心。萬機出焉。自古治亂與災祥。何嘗不由於君心。天人之際。其理雖微。感應之妙。推類可見。然則人事得失。感動天地。幾微積漸。以致災咎者。亦豈偶然也哉。昨今兩年。每當長養之節。殄絶民命。以惱宸心者。惟旱魃爲甚。臣誠愚惑。不敢知。以殿下聖明。何故致此。而殿下試於淸燕之暇。反求而自觀。則必有不待人言而得者矣。雖以刑政言之。有關於天經民彝。而不能以義斷之。以法裁之。則天心其肯悅豫乎。顧今臺啓中諸賊。何莫非必殺者。而至於合辭所討者。卽元惡大憝。則天之欲誅滅勦絶者。果何如也。而殿下以好生之德。姑寬肆市之典。尙靳戮孥之請。何不念天經民彝之有所失墜乎。宋之王淮。不過盜財。以執政之弟。不抵於罪。寇準尙以爲致旱之由。則今此諸逆。罪關宗社。而或偃息覆載之間。或容貸凶醜之種。宜乎致天之怒。召天之災也。伏願快揮乾斷。亟允輿請。以奉天心。以答天譴焉。噫。人困於下。天怒於上。此是天人相須之理。伏覩殿下嗣位以後。遵列朝愛民之至德。懷保惠恤。靡不用極。宜乎民被其化。熙皥自如。而小民困瘁。去而益甚。此其故何哉。均役以後。良役雖歇。無論八路。少有産業之民。則抛却來耟。華其服飾。或托於校生武列。或稱以鄕品班裔。千方百計。必頉乃已。其中無依至殘。服力畎畝者。一室之內。父子兄弟竝編軍簿。甚至於黃口白骨。而以査定情債之不得猝辨。因循納布。方其懲布之時。賣鼎典衣。號哭頓足。想其景狀。足傷天和。此則守令不能善修軍政之致。而或有明知此弊。留意査括者。則頉免之類興訛造訕。必也某條沮抑。使之不能下手。臣請嚴飭道臣。俾卽面諭守令。洞革此弊。俾無苦歇不均之歎。而此等査括之際。如有朝令。則亦不無憑藉騷擾之弊。此則道臣銘念察飭。無至煩擾之地宜矣。噫。審恤刑獄。聖王所欽。至於殺獄。關係尤重。故殿下每於外方殺獄之回啓。屢經乙覽。頻頻下諭。使之再三査讞。必也情法無疑。然後始命決處。聖德如天。生死無憾。凡今方伯守令。孰敢不奉承德意。着念究檢。而第或人多占便。互相推諉。至於覆檢之時。當該地方之原情。兼任與附近鄰官。例爲來檢。而率多稱頉。不卽馳赴。轉請他官。動費多日。畢竟檢驗胡亂。眞僞難卞。如此等事。亦足干和。揆以國法。寧不寒心。此後另飭諸道。或有如此之弊。當該規避守令。各別重勘。以勵日後。宜矣。答曰。省疏具悉。首陳當留意。尾陳事依施。第二條。令廟堂措辭。嚴飭諸道。